Fogedrettens kendelse om at henskyde sagsomkostningsafgørelsen i en bevissikringssag til en verserende krænkelsessag kunne kæres uden appeltilladelse
Ret: Højesteret (3. instans)
Faggruppe: Civilsag — Øvrige sager
Sagsemner: Retspleje og civilproces;

Henskydelse af sagsomkostningsafgørelse i en bevissikringssag kunne kæres

Kendelse afsagt den 29. marts 2023

Sag 63/2022

Kærende ApS

mod

Indkærede A/S

Fogedrettens kendelse om at henskyde sagsomkostningsafgørelsen i en bevissikringssag til en
verserende krænkelsessag kunne kæres uden appeltilladelse

Der var ved fogedretten gennemført bevissikring efter reglerne i retsplejelovens kapitel 57 a om
bevissikring ved krænkelse af immaterialrettigheder mv. Fogedretten havde under henvisning til
bestemmelserne i retsplejelovens § 653 d, jf. § 643, ved kendelse henskudt afgørelsen om
sagsomkostninger i bevissikringssagen til en verserende sag om krænkelse af de samme rettigheder.

Kærende ApS kærede fogedrettens afgørelse til landsretten, der dog afviste at behandle kæremålet
med henvisning til, at der var tale om en delafgørelse, som kun kunne kæres med
Procesbevillingsnævnets tilladelse.

Af landsrettens begrundelse fremgik endvidere, at fogedrettens afgørelse om at henskyde
sagsomkostningsafgørelsen i bevissikringssagen måtte sidestilles med afgørelser truffet efter
retsplejelovens § 421, 3. pkt., om at henskyde sagsomkostningsafgørelsen i sager, der behandles efter
reglerne i retsplejelovens kapitel 40 om midlertidige afgørelser om forbud og påbud i en borgerlig
sag, og at der efter forarbejderne til retsplejelovens § 427 ikke kunne ske kære af sådanne afgørelser
om at henskyde sagsomkostningsafgørelsen.

Højesteret udtalte, at fogedrettens afgørelser i sager om bevissikring ifølge retsplejelovens § 653 a,
stk. 8, kan kæres efter de almindelige regler om appel af fogedrettens afgørelser. Der var desuden ikke
grundlag for at fortolke kærereglen i § 653 a, stk. 8, på samme måde som bestemmelsen i lovens §
427, sådan at der i bevissikringssager ikke var adgang til at kære fogedrettens afgørelse om at
henskyde afgørelsen om sagsomkostninger.

Da afgørelsen heller ikke kunne anses for en delafgørelse, sådan at der var krav om kæretilladelse,
ophævede Højesteret landsrettens kendelse og hjemviste sagen til behandling ved landsretten.